REGULAMENTUL (CE) NR. 707/2009 AL COMISIEI
din 5 august 2009
de modificare a Regulamentului (CE) nr. 184/2005 al Parlamentului European și al Consiliului privind statisticile comunitare ale balanței de plăți, ale comerțului internațional cu servicii și ale investițiilor străine directe, cu privire la actualizarea cerințelor referitoare la date
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 184/2005 al Parlamentului European și al Consiliului din 12 ianuarie 2005 privind statisticile comunitare ale balanței de plăți, ale comerțului internațional cu servicii și ale investițiilor străine directe (1), în special articolul 10,
întrucât:
(1)
Regulamentul (CE) nr. 184/2005 stabilește un cadru comun pentru realizarea sistematică a statisticilor comunitare privind balanța de plăți, comerțul internațional cu servicii și investițiile străine directe.
(2)
Din cauza evoluțiilor economice și tehnice din domeniul balanței de plăți, este necesară actualizarea periodică a cerințelor referitoare la date și adaptarea nivelului de detaliere prevăzut în Regulamentul (CE) nr. 184/2005.
(3)
Adoptarea Regulamentului (CE) nr. 1161/2005 al Parlamentului European și al Consiliului din 6 iulie 2005 privind întocmirea conturilor nefinanciare trimestriale pe sector instituțional (2) a creat nevoia de statistici suplimentare referitoare la balanța de plăți.
(4)
Pentru a îmbunătăți acuratețea agregatelor pentru venituri și cont curent la nivel comunitar, pentru a asigura coerența între metoda de agregare pentru veniturile din investițiile de portofoliu (cont curent) și fluxurile din investițiile de portofoliu (cont financiar) și pentru a asigura coerența dintre calculele Comisiei Europene (Eurostat) și cele ale Băncii Centrale Europene (BCE), este necesară introducerea unor modificări ale cerințelor referitoare la date din tabelul 1 „Euroindicatorii balanței de plăți” și tabelul 2 „Statisticile trimestriale ale balanței de plăți” din anexa I la Regulamentul (CE) nr. 184/2005.
(5)
Aderarea României și a Bulgariei la Uniunea Europeană, precum și adoptarea monedei euro de către Slovenia, Cipru, Malta și Slovacia necesită modificări corespunzătoare ale tabelului 6 „Nivelurile defalcării geografice” din anexa I la Regulamentul (CE) nr. 184/2005.
(6)
Ca urmare a adoptării Regulamentului (CE) nr. 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice (3), este necesară adaptarea nivelurilor de detaliere pe activități din tabelul 7 „Nivelurile defalcării pe activități” din anexa I la Regulamentul (CE) nr. 184/2005.
(7)
Măsurile prevăzute de prezentul regulament sunt conforme cu avizul Comitetului pentru balanța de plăți instituit prin Regulamentul (CE) nr. 184/2005,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 184/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 august 2009.